Raši, Richard, poslanec NR SR (2020-07-23):
Ďakujem pekne. Vážený pán predseda vlády, ctený pán predsedajúci, milé kolegyne, kolegovia, aj keď bezprostredným dôvodom návrhu na odvolanie premiéra je kauza jeho diplomovej práce a všetky detaily s tým súvisiace, ktoré medzitým vyšli na povrch, dovoľte mi hneď na začiatku zdôrazniť, že dôvodov na odvolanie je teraz sotva po štyroch mesiacoch práce a vládnutia viac ako dostatok, ale vráťme sa k tej podstate. Prvým dôvodom je holý fakt, že predseda vlády, a to teraz citujem aj s uvedením citácie, aj autora, je podľa vlastných slov klamár a zlodej, sám sebou potvrdený, sám sebou priznaný. Fakty o jeho diplomovke sú všetkým známe, sú neodškriepiteľné a myslím si, že iba to nakoniec dotlačilo nášho pána magistra k priznaniu, pretože to, že nejde o žiadnu školácku chybu, ako sa tu snaží povedať a tvrdiť, je aj to, že najprv tvrdil, že diplomovka je jeho autorským textom a ju prepísala kamarátka. Aj v práci, aj v samotnej diplomovej práci je vyhlásenie autora, ktorý tvrdí, že dielo je jeho autorským textom. Teraz tvrdí, že netuší, že pred 20 rokmi niečo necitoval a mal. Pozrite si všetky vyjadrenia od roku 2012, ktoré boli uverejnené v tlači či na sociálnych sieťach. A nakoniec sa ukazuje, že celá diplomovka je skopírovaná z dvoch cudzích prác. Jedna lož za druhou, predseda vlády sa v nich zamotal tak, že včera pred novinármi už tvrdil, že vlastne netuší, čo v tej diplomovke je, a zdá sa, že ju úplne celú ani nečítal, a stále má podľa jeho slov čisté svedomie. No vážne si niekto myslí, že sa dá zároveň potvrdiť, že v diplomovke sú iba, tvrdí teda, že v diplomovke sú iba tri strany autorské a zbytok okopírovaný z iných prác, a je jedno, či ide o citáciu, alebo nie, a zároveň mať 20 rokov čisté svedomie? Prečo ju potom s čistým svedomím neprístu..., nesprístupní všetkým? A aj keď sa tá debata v pléne odvíja úplne iným smerom, ani opozícia, ani nikto iný nezačal s témou plagiátorskej diplomovej práce. Začali s tým médiá a médiá v tom pokračujú. A naozaj toto je problém, lebo keď si všimnete, všetky diskusie, ktoré sú tu, snažia sa odvrátiť tému úplne inde. Vystúpenia všetkých ministrov boli o tom, čo všetko, ale vlastne len o kritike svojich predchodcov a nikto sa nevrátil k celej podstate, ako to celé vzniklo. Otvorili to denníky, ktoré nikto z dnešnej koalície nemôže považovať za priateľské dnešnej opozície. Ani jeden. V Denníku N ťažko nájdete nejaký článok, ktorý by chválil bývalú vládu. A keď to otvoril Denník N a pridali sa ostatné médiá, tak asi to problém je. Neotvorili sme to my, neotvorili to naše médiá, neotvorili to naše televízie, netrvajú na tom a netlačia to ďalej naše sociálne siete. Robia to médiá, ktoré kritizovali aj predchádzajúce vlády, väčšinou vlády SMER-u, ale kritizovali určite aj vládu Ivety Radičovej a stále, stále idú, idú, idú a tvrdia a ďalej tvrdia, že to treba nejako riešiť. Takže sa vráťme k podstate. Tu sa haldou vystúpení, kde sa hovorilo o predchodcoch, o ministerstvách, sa to len snaží, celá táto téma, ktorá je podstatná pre nás, sa snaží niekde odtlačiť. Čiže a keď sa tomu médiá venujú, ktoré, aj vďaka médiám a vďaka kritike bývalých vlád došlo k zmene, tak potom sa tomu, čo sa médiá tak intenzívne venujú, treba venovať a netreba to ani zľahčovať, ani zastierať. Kritiky na médiá odznelo aj zo strany bývalých vlád veľa a aj za to boli bývalé vlády kritizované, že útočia na médiá, a teraz sa deje presne to isté. Teraz je jeden veľký útok na médiá, ktoré objavili jeden obrovský podvod. A je to aj preto, lebo celá kampaň nielen hnutia OĽANO, ale najmä hnutia OĽANO bola založená práve na tom, že sa tu nebude klamať, nebude sa kradnúť, nebudú tu zlodeji a bude to spravodlivý prístup. A presne toto sa celé teraz deje. A táto schôdza nie je o celej vláde. Áno, vyslovenie nedôvery predsedovi vlády Slovenskej republiky je zároveň vyslovením nedôvery vlády. Ale aj to riešenie je jednoduché a sám predseda vlády povedal, že netrvá, aby sedel na svojej stoličke. Tak nech sa to udeje. Hnutie OĽANO môže navrhnúť iného predsedu vlády. A mňa sa médiá pýtali, že kto by mohol byť predsedom vlády, ja tvrdím určite každý z hnutia OĽANO. Každý, kto nemá na sebe takú istú škvrnu, ako má predseda vlády. Neviem, koľkí z vás tú škvrnu máte, alebo nie, ale určite sa aj medzi vami nájde niekto, kto svoju diplomovú prácu urobil férovo a čisto. O to tu ide, o predsedu vlády. A vládnuť môžte kľudne ďalej. Máte tu ministra financií, je vás tu 53 alebo koľko poslancov. Mnohí z vás by to určite zvládli bez akejkoľvek škvrny na sebe alebo na svojej minulosti. Takže vráťme sa znova k tomu, kvôli čomu to začalo. Áno, možno sa to zdá byť malicherné, ale malicherné to nie je, a keď si vezmete príklady z minulosti, maďarský prezident kvôli tejto práci odstúpil. Z úplnej, z úplne opačnej strany zemegule, brazílsky minister školstva presne kvôli takýmto problémom odstúpil. Lídri krajín Európskej únie by kvôli týmto problémom odstúpili. Tak ja nevidím problém, aby v našej vláde, ktorá sa deklaruje ako čistá, ktorá vyhrala na tom, na sľuboch, že to tu bude všetko iné, aby sa vyvodila osobná zodpovednosť, a vládnuť sa môže ďalej. Ďakujem pekne.